สังคมข่าวหุ้น
*ลุ้นพ.ร.ก.เงินกู้
9 มิ.ย. 2564

เกียรติก้อง ว่องไวยากร
*ลุ้นพ.ร.ก.เงินกู้
*วันนี้ชี้ชะตาพ.ร.ก.เงินกู้ของรัฐบาล จะผ่านหรือถูกคว่ำ งานนี้ถ้าไม่ผ่านต้องยุบสภาฯ แต่นักลงทุนเชื่อมั่นว่าไม่น่ามีปัญหาเสียงรัฐบาลเหนือกว่าเยอะ จึงเข้ามาสะสมหุ้นวานนี้ ดันดัชนียืนเหนือ 1,626 จุด มองเม็ดเงิน 5 แสนล้านจะเข้ามาเยียวยา และฟื้นฟูเศรษฐกิจอย่างต่อเนื่อง ขณะที่ผลการฉีดวัคซีนทะยานขึ้นอย่างมีนัยสำคัญ เตรียมแผนเปิดประเทศเร็ว ๆ นี้ แนวรับ 1,600 แนวต้าน 1,640 จุด
*XPG กลับสู่ภาวะปกติ หลังถูกเทขายมาหลายวัน งานนี้นักลงทุนที่มั่นใจในฝีมือของ “ระเฑียร” เริ่มเข้ามาเก็บหุ้นสะสม ก่อนขึ้นเครื่องหมาย XR วันที่ 27 ก.ค.นี้ รับสิทธิหุ้นเพิ่มทุนใหม่ 2 หุ้น ต่อหุ้นเดิม 1 หุ้น ราคาก็แสนถูกเพียงหุ้นละ 50 สตางค์ แถมยังมีข่าวแว่วมาว่าการออก “โทเคนดิจิทัล” มีความคืบหน้าไปมากแล้ว จากความร่วมมือกับแสนสิริ
*SABUY ทั้งแม่และลูก ติดแคชฯ ระดับ 3 ต่อถึงวันที่ 29 มิถุนายนนี้ แฟนคลับยังเข้าซื้อต่อเนื่อง คนขายมีน้อยทำให้ราคาไม่ลง แต่กลับขึ้นไปต่อเรื่อย ๆ ผู้บริหารมั่นใจผลงานไตรมาสที่ 2/63 ยังสดใส เดินหน้าจับมือพันธมิตรอย่างต่อเนื่อง
*นางสาวสรญา เสฐียรโกเศศ รักษาการประธานเจ้าหน้าที่บริหารของ ยู ซิตี้ ประกาศความสำเร็จในการขายอาคารสำนักงาน “Underwood Street” ในเมืองลอนดอน ประเทศอังกฤษ โดยการจำหน่ายสินทรัพย์นี้เป็นส่วนหนึ่งของแผนการเสริมสร้างความแข็งแกร่งของฐานะการเงินของบริษัทฯ รวมทั้งเพิ่มทุน ยู ซิตี้ 1.5 หมื่นล้านบาท เสร็จตามกำหนดในปลายเดือนพฤษภาคมที่ผ่านมา ส่งผลให้บริษัทกลับมามีกำไรในอนาคต
*ทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของ บริษัท บ้านปู จำกัด (มหาชน) ที่ระดับ A+ และคงอันดับเครดิตหุ้นกู้ด้อยสิทธิลักษณะคล้ายทุน ไม่มีประกันและไถ่ถอนเมื่อเลิกกิจการ (Hybrid Debentures) ในวงเงินไม่เกิน 4 พันล้านบาทและหุ้นกู้สำรองเพื่อการเสนอขายเพิ่มเติม (Greenshoe) ในวงเงินไม่เกิน 2 พันล้านบาทของบริษัทที่ระดับ A- โดยแนวโน้มอันดับเครดิตยังคง Stable หรือ คงที่
*เสียวไดลูท 8% CHAYO ขึ้นเครื่องหมาย XW วันนี้ จัดสรร CHAYO-W2 ในสัดส่วน 4 หุ้นเดิมต่อ 1 ใบสำคัญแสดงสิทธิ ราคาใช้สิทธิ 10.25 บาท ขณะที่ราคากระดาน 17 บาทกว่า แต่ถ้ายอมถือยาว โอกาสจะกำไรมีสูง หลังจากบริษัทร่วมทุนเข้าซื้อหนี้เพิ่ม
*ชวินดา หาญรัตนกูล กรรมการผู้จัดการ บลจ. กรุงไทย ออกกองทุนเปิดใหม่ “เคแทม การันตี 90” (KT-G90) ลงทุนในตราสารทุน ตราสารหนี้ ตราสารกึ่งหนี้กึ่งทุน ทรัพย์สินทางเลือก และหรือหลักทรัพย์หรือทรัพย์สินอื่นใดตามที่กฎหมาย ก.ล.ต. กำหนด โดยผู้จัดการกองทุนจะปรับสัดส่วนการลงทุนในตราสารดังกล่าวได้ในสัดส่วนตั้งแต่ 0%-100% ของมูลค่าทรัพย์สินสุทธิของกองทุน ให้ผลตอบแทนดีกว่าการลงทุนในตราสารหนี้ทั่วไป
*โฮ เรน ฮวา ประธานเจ้าหน้าที่บริหาร บริษัท ไทยวา จำกัด (มหาชน) หรือTWPC มองภาพรวมการดำเนินธุรกิจในไตรมาส 2/64 ดีต่อเนื่อง รับอานิสงส์จากสถานการณ์ราคาแป้งข้าวโพดปรับตัวสูงขึ้นอย่างมีนัยสำคัญทำให้ความต้องการใช้แป้งมันสำปะหลังและจากนโยบายกระตุ้นเศรษฐกิจของภาครัฐที่ส่งผลให้ธุรกิจอาหารยังคงเติบโตได้อย่างแข็งแกร่ง สำหรับสถานการณ์การแพร่ระบาดของโรคโควิด-19 รอบที่ 3 ในประเทศไทยนี้ ไม่ได้กระทบกับบริษัทอย่างมีนัยสำคัญ
*พีรพันธ์ จิวะพรทิพย์ กรรมการผู้จัดการ บมจ.สาลี่ คัลเล่อร์ (COLOR) เผย บริษัทเร่งติดตั้งเครื่องจักรเพื่อผลิตและจำหน่ายทุ่นลอยน้ำ คาดเริ่มเดินเครื่องการผลิตได้ในไตรมาส 4/64 พร้อมรับรู้รายได้ทันที ซึ่งปัจจุบันมีคำสั่งซื้อแล้ว 1-2 ราย เชื่อว่าจะมีการเติบโตอย่างต่อเนื่องตามความต้องการของตลาด จึงตั้งเป้าภายใน 2-3 ปีข้างหน้าจะมีสัดส่วนรายได้เข้ามาเป็น 10% ของรายได้รวม